**Valeri Aleksandrovitš Popovitš** (ven. Валерий Александрович Попович, s. 18. toukokuuta 1970 Gorki, Venäjän SFNT, Neuvostoliitto) on entinen jalkapalloilija, joka pelasi 1990-luvun alusta lähtien vuoteen 2010 Suomessa. Neuvostoliitossa syntyneellä Popovitšilla on sekä Suomen että Venäjän kansalaisuus. Popovitš teki liigaurallaan 166 maalia ja häntä onkin kuvailtu aikojen parhaaksi Suomessa pelanneeksi ulkomaalaispelaajaksi.

Ura
---

Uransa alkuaikoina Popovitš edusti silloisessa Neuvostoliitossa muun muassa moskovalaisseuroja TsSKA ja Spartak. 1990-luvun alussa hän siirtyi toisen venäläistaiturin, Oleg Ivanovin, kanssa Suomeen TPV:hen, josta kaksikko päätyi Ilveksen kautta Hakaan. 

Lempinimellä "Tsaari" tunnettu Popovitš edusti Hakaa yhteensä 15 kauden ajan ja saavutti muun muassa viisi Suomen-mestaruutta kunnes kauden 2008 päätyttyä seura ilmoitti, ettei se uusi Popovitšin sopimusta. Kesällä 2009 Haka ilmoitti "jäädyttävänsä" Popovitšin pelinumeron 14. Kaudella 2009 Popovitš pelasi HJK:ssa, jossa hän saavutti uransa kuudennen Suomen-mestaruuden.

Popovitš pelasi Veikkausliigassa 395 ottelua ja teki 166 maalia. Hänet valittiin neljästi Veikkausliigan parhaaksi pelaajaksi. Hän on Veikkausliigassa eniten maaleja tehnyt pelaaja ja jakaa Kimmo Tarkkion kanssa ennätyksen yhden kauden tehtyjen maalien määrässä (23 maalia 29 ottelussa kaudella 1999 Hakassa). Suomen korkeimmalla sarjatasolla hän on historian viidenneksi paras maalintekijä Heikki Suhosen, Kai Pahlmanin, Ismo Liuksen ja Olavi Rissasen jälkeen.

Kaudeksi 2010 Popovitš siirtyi Kakkosessa pelaavan Ilveksen pelaaja-valmentajaksi kaksivuotisella sopimuksella, jossa oli optio yhdestä lisävuodesta. Popovitš toimii Ilveksen edustusjoukkueen lisäksi Ilveksen Futis Akatemiassa (IFA), talenttiryhmissä sekä valmentajana jalkapallokouluissa. 
 Popovitšin aikakaudella Ilves ei kuitenkaan saavuttanut nousua Ykköseen eikä tämän sopimusta kahden kauden jälkeen jatkettu. Hänet korvasi kaudella 2012 Mika Malinen.

Valeri Popovitš toimi vuosina 2012-2013 FC Hakan valmennuspäällikkönä. Nykyään hän työskentelee metalliallalla.

Muuta
-----

Nuoruudessaan Popovitš pelasi myös Neuvostoliiton juniorimaajoukkueissa. Hän voitti alle 16-vuotiaiden EM-pronssia vuonna 1986 ja alle 18-vuotiaiden EM-kultaa 1988. Vuonna 1989 hän osallistui nuorten maailmanmestaruuskilpailuihin. Neuvostoliiton junioriedustusten takia hän ei ollut kelpoinen pelaamaan Suomen maajoukkueessa, vaikka hän sai vuonna 2006 Suomen kansalaisuuden.

Popovitš kärsii lentopelosta, mikä hankaloitti osallistumista euro-otteluiden vieraspelimatkoille. Itämeren rantavaltioissa pelattaviin otteluihin hän matkusti laivalla.

Popovitš on valmentanut Hakan junioreita, joissa on pelannut myös hänen poikansa Anton. Myös hänen toinen poikansa Sasha on pelannut Valkeakosken Hakassa.

Saavutuksia
-----------

* Suomen mestaruus (6): 1995, 1998, 1999, 2000, 2004, 2009
	+ SM-hopea (2): 2003, 2007
	+ SM-pronssi (2): 2002, 2006
* Suomen Cupin voitto (3): 1997, 2002, 2005
* Veikkausliigan paras pelaaja (4): 1995, 1998, 2002, 2003
* IS-tähtikisan voitto (5): 1995, 1999, 2003, 2005, 2007
* Veikkausliigan paras maalintekijä: 1995, 1999
* Ykkösen paras maalintekijä: 1992, 1997

Lähteet
-------

* Veikkausliigan Hall of Fame *veikkausliiga.hs.prewise.com*. Viitattu 25.7.2008.
* Suomen cupin historiaa Palloliitto.  Arkistoitu 28.12.2010. Viitattu 25.7.2008.
* Liigaikkuna: Valeri Popovits  2001. Veikkausliiga.  Arkistoitu 12.1.2006. Viitattu 25.7.2008.
* Valeri Popovitch NationMaster.com. Viitattu 25.7.2008. (englanniksi)[vanhentunut linkki]
* Valeri Popovitch SoccerTerminal. Viitattu 25.7.2008. (englanniksi)
* Statistik og fokus på Superligaen: Valeri Popovitch LigaFodbold.dk. Viitattu 25.7.2008. (tanskaksi)

### Viitteet

1. ↑  Veikkausliigan verkkonäyttely - pelaajat: Valeri Popovitš *www.urheilumuseo.fi*.  Arkistoitu 12.6.2018. Viitattu 12.6.2018.
2. 1 2  Nieminen, Tommi: Tsaarinvallan loppu.  *Helsingin Sanomat*, 19.4.2009, s. D3. HS arkisto (maksullinen). Viitattu 19.4.2009.
3. ↑  Valeri Popovitch ei jatka pelaajana FC Hakassa  27.11.2008. FC Haka. Viitattu 27.11.2008. [vanhentunut linkki]
4. ↑  Haka jäädyttää Popovitšin pelinumeron  13.7.2009. Helsingin Sanomat. Viitattu 13.7.2009. [vanhentunut linkki]
5. ↑  Legendaarinen Valeri Popovits HJK:n riveihin  19.12.2008. HJK.  Arkistoitu 3.2.2009. Viitattu 19.12.2008.
6. ↑  Tsaarin liigaura päättyi mestaruuteen  18.10.2009. Veikkausliiga. Viitattu 21.10.2009.
7. ↑  Liigapelaajat Veikkausliiga. Viitattu 21.10.2009.
8. ↑  Finland - Premier Division All-Time Topscorers RSSSF. Viitattu 19.4.2009. (englanniksi)
9. ↑  UrheiluSuomi.com: Valeri Popovits Ilvekseen *urheilusuomi.com*. Viitattu 12.6.2018.
10. ↑  Popovitshista Ilveksen monitoimimies  21.10.2009. YLE Urheilu.  Arkistoitu 24.10.2009. Viitattu 21.10.2009.
11. ↑  Ilves pisti valmennusryhmänsä uusiksi - legenda jäi ilman jatkoa *Ilta-Sanomat*.  2.11.2011. Viitattu 12.6.2018.
12. ↑  Haka pestasi Popovitsin *mtv.fi*. Viitattu 12.6.2018.
13. ↑  "Tsaari" uskoo yllättäjään *mtv.fi*. Viitattu 12.6.2018.
14. ↑  Liigatähti poltti kahdeksan tupakkaa päivässä – "Se oli tärkeää" *yle.fi*. Viitattu 12.6.2018.
15. ↑  FIFA Player Statistics *FIFA.com*. FIFA.  Arkistoitu 23.5.2012. Viitattu 19.4.2009. (englanniksi)
16. ↑  Helsingin Sanomat 22.8.2006 B8: *Miksi Valeri Popovitsh ei voi pelata Suomen maajoukkueessa?*
17. ↑  Perkiö, Jari: Lentopelko jätti Valeri Popovitshin taas kotiin.  *Ilta-Sanomat*, 17.7.2008. Artikkelin verkkoversio. Viitattu 25.7.2008.

Aiheesta muualla
----------------

* Popovitš Ilvekseen
* Popovitšin esittely Ilveksen sivustolla[vanhentunut linkki]
* Popovitšin esittely Veikkausliigan sivustolla
* Valeri Popovitš UrheiluSuomi.comin sivuilla

Veikkausliigan paras maalintekijä
1990: Tarkkio & Czakon • 1991: Tarkkio • 1992: Luiz Antônio & Lius • 1993: Sumiala • 1994: Dionísio • 1995: Popovitš • 1996: Luiz Antônio • 1997: Rafael • 1998: Hiukka • 1999: Popovitš • 2000: Kuqi • 2001: Roiha • 2002: Kottila • 2003: Puhakainen • 2004: Pohja • 2005: Mäkelä • 2006: Vuorinen • 2007: Rafael • 2008: Kokko & Myntti • 2009: Vuorinen • 2010: Mäkelä • 2011: Furuholm • 2012: Sirbiladze • 2013: Väyrynen • 2014: Emet & Solignac • 2015: Kokko • 2016: Riski • 2017: Kangaskolkka • 2018: Klauss • 2019: Valenčič • 2020: Riski • 2021: Källman & Tuco • 2022: Lee Erwin